# VALSTYBINĖS TERITORIJŲ PLANAVIMO IR STATYBŲ INSPEKCIJOS SPECIALISTŲ ATLIEKAMŲ ATNAUJINAMŲ (MODERNIZUOJAMŲ) PASTATŲ PATIKRINIMŲ FIKSUOTŲJŲ ĮKAINIŲ NUSTATYMO TYRIMO ATASKAITA

2016 m. rugpjūčio 3 d.

## I. ĮVADAS

Valstybinės teritorijų planavimo ir statybų inspekcijos (toliau – VTPSI) specialistų atliekamų atnaujinamų (modernizuojamų) pastatų patikrinimo fiksuotųjų įkainių nustatymo tyrimu (toliau – tyrimas) siekiama apskaičiuoti VTPSI specialistų atliekamų atnaujinamų pastatų patikrinimo (toliau – patikrinimas) fiksuotąjį įkainį (darbo užmokestį už atliktą patikrinimą).

Atnaujinamų pastatų patikrinimo fiksuotasis įkainis (toliau – FĮ) bus taikomas siekiant sumažinti administracinę naštą projektų vykdytojams, deklaruojantiems išlaidas už atliktus patikrinimus VTPSI specialistams. Darbo užmokesčio FĮ taikymas leistų ženkliai sumažinti projektų vykdytojų administracinio personalo ir įgyvendinančiosios institucijos darbuotojų laiko sąnaudas ir paprasčiau planuoti projekto išlaidas rengiant paraiškas.

Tyrimo ataskaitoje naudojamos sąvokos:

**Pastato atnaujinimas (modernizavimas)** – statybos darbai, kuriais atkuriamos ar pagerinamos pastato ir (ar) jo inžinerinių sistemų fizinės ir energinės savybės ir (ar) kuriais užtikrinamas iš atsinaujinančių energijos šaltinių gaunamos energijos naudojimas.

**Patikrinimas** – teisės aktų reglamentuoti, įstatymų nustatyta tvarka įgaliotų atlikti viešąjį administravimą subjektų vykdomi veiksmai (ūkio subjekto dokumentų, darbų patikrinimas, tyrimas, inspektavimas, dokumentų poėmis ir kiti), kuriais tikrinama ūkio subjekto veikla (šaltinis: Statybos ir ūkio subjektų veiklos patikrinimo tvarkos aprašas).

Tyrimo ataskaitoje nustatytą FĮ planuojama taikyti 2014–2020 m. Europos Sąjungos struktūrinių fondų investicijų veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ 04.3.1-APVA-V-003 priemonę „Daugiabučių namų ir savivaldybių viešųjų pastatų modernizavimo skatinimas“ (toliau – 04.3.1-APVA-V-003 priemonė) VTPSI planuojamame įgyvendinti projekte.

Tyrimu nustatytieji fiksuotieji įkainiai galės būti taikomi ir kituose projektuose, kuriuose bus panašios išlaidos.

Tyrimas atliktas šiais etapais:

1. Atlikta su tyrimo objektu susijusių istorinių duomenų ir teisės aktų analizė.
2. VTPSI pateiktų istorinių duomenų pagrindu nustatytas VTPSI specialistų darbo užmokesčio dydis už 1 valandą.
3. Atlikta su tyrimo objektu susijusių VTPSI pateiktų duomenų analizė, stebėtojo teisėmis dalyvauta atnaujinto (modernizuoto) pastato patikrinime bei gautų duomenų pagrindu nustatyta vidutinė 1 patikrinimo trukmė.
4. Nustatytas vieno atnaujinamo pastato patikrinimo fiksuotas įkainis.

Tyrimą atliko Lietuvos Respublikos aplinkos ministerijos aplinkos projektų valdymo agentūra su Lietuvos Respublikos aplinkos ministerija.

## II. TYRIMO METODIKA

### II.1. Tyrimo prielaidos ir duomenų šaltiniai

Pagal 04.3.1-APVA-V-003 priemonę VTPSI planuojamame įgyvendinti projekte numatoma patirti VTPSI specialistų darbo užmokesčio išlaidas už atnaujinamų (modernizuojamų) pastatų patikrinimų atlikimą. Atnaujinamų (modernizuojamų) pastatų patikrinimai bus atliekami, vadovaujantis Statybos ir ūkio subjektų veiklos patikrinimo tvarkos aprašu, patvirtintu Valstybinės teritorijų planavimo ir statybos inspekcijos prie Aplinkos ministerijos viršininko 2012-03-29 įsakymu Nr. 1V-53. Statybos ir ūkio subjektų veiklos patikrinimo tikslas – patikrinti, ar statinio statyba vykdoma teisėtai, ar statinio projekto ekspertizė ir statinio ekspertizė (kai ji privaloma) atlikta tinkamai, ar statybos dalyvių veikla vykdoma laikantis statybos sritį reglamentuojančių teisės aktų svarbiausių reikalavimų, siekiant išvengti galimos reikšmingos žalos ar realaus pavojaus grėsmės visuomenei, kitų asmenų interesams, aplinkai.

Vertinama, kad VTPSI specialistų, vykdančių patikrinimus, darbo užmokesčio išlaidų deklaravimas ir patikra įgyvendinant projektą sukurtų didelę administracinę naštą tiek projektų vykdytojui, tiek ir įgyvendinančiajai institucijai, kadangi su teikiamais mokėjimo prašymais būtų reikalinga pateikti kiekvieno VTPSI specialisto, įgyvendinančio projekto veiklas, darbo užmokesčio išlaidų pagrindimo ir apmokėjimo dokumentus (darbo laiko apskaitos laikaraščius, darbo laiko apskaitos žiniaraščius, pažymas apie priskaičiuotą darbo užmokestį, sąskaitų išrašus ir pan.). Nustačius vienam patikrinimui reikalingą VTPSI specialisto darbo užmokesčio sumą (pagal vienos valandos darbo užmokesčio įkainį ir vidutinį vieno patikrinimo laiką), ženkliai sumažėtų administracinė našta tiek projekto vykdytojui, tiek įgyvendinančiajai institucijai, nes nebereikėtų teikti visų išlaidų pagrindimo ir jų apmokėjimo įrodymo dokumentų.

Skaičiuojant viešojo valdymo institucijų projektų dalyvių darbo užmokesčio FĮ dydžius, taip pat buvo naudoti šie dokumentai ir duomenų šaltiniai:

1. Lietuvos Respublikos darbo kodeksas;
2. Lietuvos Respublikos valstybės tarnybos įstatymas;
3. Lietuvos Respublikos Valstybinio socialinio draudimo įstatymas;
4. Lietuvos Respublikos Valstybinio socialinio draudimo fondo biudžeto 2017 metų rodiklių patvirtinimo įstatymas;
5. Lietuvos Respublikos Garantinio fondo įstatymas;
6. Lietuvos Respublikos Socialinės apsaugos ir darbo ministro 2010 m. gruodžio 27 d. įsakymas Nr. A1-623 “Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2011 metais patvirtinimo”;
7. Lietuvos Respublikos Socialinės apsaugos ir darbo ministro 2011 m. gruodžio 19 d. įsakymas Nr. A1-535 “Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2012 metais patvirtinimo”;
8. Lietuvos Respublikos Socialinės apsaugos ir darbo ministro 2012 m. gruodžio 21 d. įsakymas Nr. A1-581 „Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2013 metais patvirtinimo“;
9. Lietuvos Respublikos Socialinės apsaugos ir darbo ministro 2013 m. gruodžio 16 d. įsakymas Nr. A1-693 „Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2014 metais patvirtinimo“;
10. Lietuvos Respublikos Socialinės apsaugos ir darbo ministro 2014 m. gruodžio 12 d. įsakymas Nr. A1-646 „Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2015 metais patvirtinimo“;
11. Lietuvos Respublikos Socialinės apsaugos ir darbo ministro 2015 m. gruodžio 23 d. įsakymas Nr. A1-789 „Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2016 metais patvirtinimo“;
12. 2014–2020 m. rekomendacijos dėl projektų išlaidų atitikties Europos Sąjungos struktūrinių fondų reikalavimams (aktuali redakcija nuo 2015 m. sausio 1 d.) (toliau – Rekomendacijos dėl išlaidų atitikties);
13. Valstybinės teritorijų planavimo ir statybos inspekcijos prie Aplinkos ministerijos darbuotojų poreikio, darbo laiko sąnaudų normų ir struktūros nustatymo metodika, patvirtinta Valstybinės teritorijų planavimo ir statybos inspekcijos prie Aplinkos ministerijos viršininko 2011-12-30 įsakymu Nr. 1V-238 (Valstybinės teritorijų planavimo ir statybos inspekcijos prie Aplinkos ministerijos viršininko 2014 m. liepos 7 d. įsakymo Nr. 1V-95 redakcija).
14. Valstybinės teritorijų planavimo ir statybos inspekcijos prie Aplinkos ministerijos pažyma apie įmonės darbuotojų perskaičiuotą mėnesio uždarbio vidurkį už laikotarpį nuo 2016 m. rugsėjo iki 2017 m. rugpjūčio.

### II.2. Tyrimo metodika

Šiuo tyrimu norima nustatyti vieno atnaujinamų pastatų patikrinimo fiksuotąjį įkainį, t. y. vienam patikrinimui reikalingą VTPSI specialisto darbo užmokesčio sumą. Norint nustatyti šį įkainį būtina apskaičiuoti:

1. VTPSI specialistų darbo užmokesčio fiksuotąjį įkainį;
2. vidutinę vieno patikrinimo trukmę.

Numatoma, kad 04.3.1-APVA-V-003 priemonės veiklą „Atnaujinamų (modernizuojamų) pastatų statybos kokybės priežiūra ir kontrolė“ vykdys VTPSI. VTPSI yra iš valstybės biudžeto ir kitų valstybės pinigų fondų išlaikoma biudžetinė įstaiga.

Siekiant nustatyti FĮ, atliktas Valstybinės teritorijų planavimo ir statybų inspekcijos esamų darbuotojų darbo užmokesčio tyrimas. VTPSI pateikė istorinius (per paskutinius 12 mėnesių) valstybės tarnautojų, dirbančių teritorijų planavimo ir statybos valstybinės priežiūros skyriuose, darbo užmokesčio duomenis. Atkreiptinas dėmesys, kad pagal 04.3.1-APVA-V-003 priemonę VTPSI planuojamame įgyvendinti projekte dirbs įvairaus lygmens darbuotojai (patikrų specialistai su skirtingomis kategorijomis ar kvalifikacinėmis klasėmis ir pan.). Kai kurių darbuotojų faktinis darbo užmokestis gali būti didesnis už vidutinį statistinį, o dalies – mažesnis. Atsižvelgiant į tai, kad projekto apimtyje patikrinimus atliks valstybės tarnautojai einantys vyresniųjų, vyriausiųjų specialistų ir patarėjų pareigas, atliekant tyrimą į darbo užmokesčio vidurkio skaičiavimą įtraukti  specialistų, einančių išvardytas pareigas, atlyginimai.

1 lentelė. VTPSI specialistų, vykdančių patikrinimus, perskaičiuotas mėnesio uždarbio vidurkis už laikotarpį nuo 2016-09 iki 2017-08 (parengta pagal VTPSI pateiktą pažymą).

|  |  |  |  |  |
| --- | --- | --- | --- | --- |
| Darbuotojų skaičius | Pareigos | Uždarbis (priskaityta) | Mėnesių sk. | Vidurkis (bruto) |
| 1 | Patarėjas (15) | 17.616,51  | 12,05  | 1.461,95  |
| 8 | Patarėjas (14) | 123.424,21  | 95,97  | 1.286,07  |
| 10 | Vyriausiasis specialistas (13) | 114.143,40  | 111,31  | 1.025,46  |
| 16 | Vyriausiasis specialistas (12) | 158.216,84  | 169,06  | 935,86  |
| 81 | Vyriausiasis specialistas (11) | 817.213,81  | 923,51  | 884,90  |
| 2 | Vyresnysis specialistas (8) | 18.741,82  | 23,99  | 781,23  |
| 2 | Vyresnysis specialistas (9) | 19.364,76  | 23,99  | 807,20  |
| 1 | Vyresnysis specialistas (10) | 7.665,19  | 12,00  | 638,77  |
|   | **Iš viso** | 1.276.386,54  | 1.371,88  | **930,39**  |

Remiantis pateiktais duomenimis tyrimo reikmėms nuspręsta naudoti apskaičiuotą mėnesinio darbo užmokesčio vidurkį bruto[[1]](#footnote-2), kuris sudaro 930,39 Eur/mėn.

Vieno atnaujinamų pastatų patikrinimo fiksuotasis įkainis bus apskaičiuojamas pagal žemiau pateiktą formulę:

FĮpatikrinimo = FĮDU\* Valsk(patikrinimo)

FĮpatikrinimo – VTPSI specialistų vykdomo vieno patikrinimo įkainis;

FĮDU – VTPSI specialistų darbo užmokesčio fiksuotasis įkainis;

Valsk(patikrinimo) – vidutinė vieno patikrinimo trukmė.

**II.2.1 Darbo užmokesčio fiksuoto įkainio nustatymas**

Lietuvos Respublikoje metinis darbo valandų skaičius kinta kasmet, priklausomai nuo dienų skaičiaus metuose (keliamaisiais metais darbo valandų skaičius įprastai didesnis) ir valstybinių švenčių dienų (ne)sutapimu su savaitgalio dienomis. Vadovaujantis tyrimo ataskaitos II.1 dalies 7-11 punktuose nustatytais įsakymais, esant penkių darbo dienų savaitei, metinis darbo valandų skaičius 2011–2016 metais sudarė:

2011 metais – 2017 val.;

2012 metais – 2010 val.;

2013 metais – 2001 val.;

2014 metais – 2009 val.;

2015 metais – 2010 val.;

2016 metais – 2010 val.

Taigi, vidutiniškai per minėtą laikotarpį buvo 2009 pilnos darbo valandos per metus. Vidutiniu metiniu darbo valandų skaičiumi (2009 val.) rekomenduojama vadovautis nustatant FĮ visam 2014–2020 m. Europos Sąjungos struktūrinių fondų investicijų veiksmų programos laikotarpiui, atsisakant kasmetinio valandinio FĮ perskaičiavimo pagal faktinį darbo valandų konkrečiais metais skaičių, kadangi Lietuvoje įprastai nustatomas mėnesinis darbo užmokesčio dydis, nepriklausantis nuo darbo dienų / valandų skaičiaus, todėl metinė darbo užmokesčio suma nekinta keičiantis metiniam darbo valandų skaičiui. Šios valandos taip pat apima kasmetinių atostogų valandas.

VTPSI specialistai yra valstybės tarnautojai. Lietuvos Respublikos valstybės tarnybos įstatymo 36 straipsnyje nustatyta, kad valstybės tarnautojui suteikiamos 28 kalendorinių dienų kasmetinės~~-~~minimalios atostogos, valstybės tarnautojui, vienam auginančiam vaiką iki keturiolikos metų arba neįgalų vaiką iki aštuoniolikos metų, taip pat valstybės tarnautojui, kuris pripažintas neįgaliuoju, suteikiamos 35 kalendorinių dienų kasmetinės minimalios atostogos, o valstybės tarnautojui, turinčiam didesnį kaip penkerių metų tarnybos stažą, už kiekvienų paskesnių trejų metų tarnybos stažą suteikiamos papildomos 3 kalendorinės dienos kasmetinių atostogų, tačiau bendra kasmetinių atostogų trukmė negali būti ilgesnė kaip 42 kalendorinės dienos.

Kadangi VTPSI specialistų atostogų dienos gali ženkliai skirtis (nuo 28 kalendorinių dienų iki 42 kalendorinių dienų) siūloma šiuo tyrimu apskaičiuoti tik darbo užmokesčio, tenkančio vienam atnaujinamo (modernizuojamo) pastato patikrinimui, išlaidas, neįskaičiuojant išlaidų už kasmetines atostogas ar išlaidų kompensacijoms už nepanaudotas atostogas. Darbo užmokesčio išlaidos už kasmetines atostogas ir (ar) kompensacijos už nepanaudotas kasmetines atostogas VTPSI specialistams bus apmokamos, taikant kasmetinių atostogų išmokų fiksuotąsias normas, nustatytas Lietuvos Respublikos finansų ministerijos 2016 m. sausio 19 d. atlikto kasmetinių atostogų išmokų fiksuotųjų normų nustatymo tyrimo ataskaitoje (žr. aktualią redakciją), kuri skelbiama <http://www.esinvesticijos.lt/lt/dokumentai/supaprastinto-islaidu-apmokejimo-tyrimai>.

Skaičiuojant VTPSI specialistų darbo užmokesčio FĮ, kasmetinių atostogų valandos nėra atimamos iš vidutinio metinio darbo valandų skaičiaus – tokiu būdu apskaičiuotas vidutinis 1 darbo valandos įkainis neapims kasmetinių atostogų išmokų. Vadovaujantis Rekomendacijų dėl išlaidų atitikties 163 punkto nuostatomis, *„tinkamomis finansuoti laikomos projekto veiklose dalyvaujantiems asmenims projekto vykdytojo, partnerio ar trečiųjų šalių apskaičiuoto ir išmokėto darbo užmokesčio išlaidos ir išlaidos su darbo santykiais susijusiems darbdavio įsipareigojimams (socialinio draudimo ir privalomojo sveikatos draudimo įmokos, įmokos garantiniam fondui ir darbuotojo pasirinkimu mokama teisės aktuose nustatyto dydžio įmoka papildomai pensijai kaupti, jeigu taikoma)“*. Teisės aktuose nustatyto dydžio įmoka papildomai pensijai kaupti yra papildoma įmoka, kurią darbdavys turi mokėti tik tuo atveju, jei darbuotojas savanoriškai pasirenka mokėti didesnę socialinio draudimo įmoką, todėl tokias išlaidas patiria tik dalis darbdavių. Tokios įmokos dydis (procentais) nėra nustatytas ir yra pasirenkamas darbuotojo. Dėl šių priežasčių tokios įmokos išlaidų nuspręsta neįtraukti į FĮ.

Vadovaujantis Valstybinio socialinio draudimo fondo biudžeto 2017 m. rodiklių patvirtinimo įstatymo 3 straipsnio nuostatomis valstybinio socialinio draudimo įmokų tarifai už valstybės institucijose ir įstaigose dirbančius darbuotojus sudaro:

* 30,48 proc., jei mokama už darbuotojus, dirbančius pagal neterminuotas sutartis;
* 32,08 proc. už terminuotai įdarbintus darbuotojus.

Kadangi VTPSI specialistai yra valstybės tarnautojai ir iš VTPSI nėra gauta informacijos, kad projekte būtų dirbančių pakaitinių ar kitų į valstybės tarnybą laikinai priimtų darbuotojų, šiame tyrime bus skaičiuojamas tik pagal neterminuotas sutartis dirbančių specialistų darbo užmokesčio fiksuotas įkainis.

Vadovaujantis Garantinio fondo įstatymo 3 straipsnio 1 dalies 1 punktu, biudžetinės įstaigos už savo darbuotojus nemoka įmokų į garantinį fondą. Kadangi VTPSI yra biudžetinė įstaiga, garantinio fondo mokestis, nustatant fiksuotą darbo užmokesčio įkainį, neskaičiuojamas. Darbo užmokesčio FĮ yra skaičiuojamas pagal žemiau nurodytą formulę:

FĮDU = (DUbruto + VSD ) \*Mėnsk / Valsk

FĮDU –VTPSI specialistų darbo užmokesčio fiksuotasis įkainis;

DUbruto – VTPSI darbuotojų, vykdančių pastatų patikrinimus, vidutinis mėnesinis darbo užmokestis (bruto), Eur / mėn.;

VSD – darbdavio apskaičiuojamos ir mokamos valstybinio socialinio draudimo įmokos dydis;

Mėnsk – mėnesių skaičius per kalendorinius metus;

Valsk– vidutinis metinis darbo valandų skaičius (2009 val.).

Pagal aukščiau nurodytą formulę apskaičiuotas VTPSI specialistų darbo užmokesčio FĮ dydis sudaro:

**FĮDU** = (930,39 + 930,39 \* 0,3048) \* 12 / 2009 = **7,25 Eur/val**.

Darbo užmokesčio įkainis neapima išlaidų susijusių su kasmetinėmis atostogomis ar jų kompensavimu.

Darbo užmokesčio fiksuotojo dydžio skaičiuoklė pateikiama tyrimo ataskaitos 1 priede.

**II.2.2 Vidutinės vieno patikrinimo trukmės nustatymas**

Vidutinė vieno patikrinimo trukmė nustatyta vadovaujantis VTPSI prie Aplinkos ministerijos viršininko 2011-12-30 įsakymu Nr. 1V-238 (žr. aktualią redakciją) patvirtinta Valstybinės teritorijų planavimo ir statybos inspekcijos prie Aplinkos ministerijos darbuotojų poreikio, darbo laiko sąnaudų normų ir struktūros nustatymo metodika (toliau – Metodika), kuri buvo parengta siekiant vykdyti nacionaliniuose teisės aktuose Valstybinei teritorijų planavimo ir statybos inspekcijai prie Aplinkos ministerijos nustatytas funkcijas ir pasiekti veiklos tikslus.

Pagal šią Metodiką VTPSI 2015 metais atliko 12 darbuotojų apklausą dėl darbo laiko sąnaudų, reikalingų vienam patikrinimui, nustatymo. VTPSI darbuotojai turėjo apskaičiuoti sunaudotą darbo laiką, vadovaujantis skyriaus ar poskyrio sudarytu funkcijų sąrašu. Remiantis metodika darbuotojai pagal atitinkamo skyriaus, poskyrio sudarytą sąrašą įrašė savo vykdytų funkcijų pavadinimus, įrašė funkcijos matavimo vienetą bei vidutinį sunaudotą darbo laiką vykdytai funkcijai. Darbo laiko sąnaudų norma konkrečiai funkcijai nustatyta skaičiuojant visų tą funkciją atliekančių skyrių vidutinį sunaudotą darbo laiką.

Apibendrinta darbuotojų darbo laiko informacija pateikiama VTPSI Strategijos ir analizės skyriaus darbo laiko sąnaudų normų pažymoje (pažyma pateikta Aplinkos projektų valdymo agentūrai 2015-10-16 raštu Nr. (1.6)-2D-15742), kurioje nustatyta vidutinė darbo laiko sąnaudų norma funkcijai „Atnaujinamų (modernizuojamų) pastatų statybos kokybės priežiūra ir kontrolė (Atnaujinamų (modernizuojamų) pastatų patikrinimas)“.

Pateiktoje darbo laiko sąnaudų normų pažymoje pagal Metodiką nustatyta **vidutinė vieno patikrinimo trukmė *–* 18,4 val.**

Rengiant šią fiksuotojo įkainio nustatymo tyrimo ataskaitą, ataskaitos rengėjai stebėtojo teisėmis taip pat dalyvavo viename atnaujinto (modernizuoto) daugiabučio patikrinime. Įvertinus šio patikrinimo metu gautą informaciją, vertinama, kad nustatyta vidutinė vieno patikrinimo trukmė yra reali (patikrinimo metu specialistas vadovaujantis Statybos ir ūkio subjektų veiklos patikrinimo tvarkos aprašu, patvirtintu Valstybinės teritorijų planavimo ir statybos inspekcijos prie Aplinkos ministerijos viršininko 2012 m. kovo 29 d. įsakymu Nr. 1V-53, atlieka detalią statinio apžiūrą vietoje, naudoja patikrinimo aktus (kontrolinius klausimynus), nurodo trūkumus, esant nereikšmingiems pažeidimams, duoda terminą jų ištaisymui, prašo pateikti trūkstamus dokumentus ir t. t.).

**II.2.3 Vieno patikrinimo fiksuotojo įkainio nustatymas**

Nustačius VTPSI specialistų darbo užmokesčio fiksuotąjį įkainį ir vidutinę vieno patikrinimo trukmę, pagal aukščiau nurodytą formulę apskaičiuojamas vieno patikrinimo fiksuotasis įkainis:

**FĮPatikrinimo**= 7,25 Eur/val \* 18,4 val = **133,40 Eur.**

Šis įkainis galės būti taikomas ir kituose projektuose, kuriuose bus panašios išlaidos.

## III. TYRIMO REZULTATAI

Remiantis tyrimo ataskaitos II dalyje pateiktais skaičiavimais, vieno patikrinimo fiksuotasis įkainis yra **133,40** Eur.

Per patikrinimus patirtos su darbo užmokesčiu susijusios išlaidos bus apskaičiuojamos per ataskaitinį laikotarpį atliktų patikrinimų skaičių padauginus iš nustatyto vieno patikrinimo FĮ dydžio.

Projekto išlaidoms, kurios apmokamos taikant šioje tyrimo ataskaitoje nustatytą fiksuotojo įkainio dydį, pagrįsti projekto vykdytojas su mokėjimo prašymais turės pateikti įgyvendinančiosios institucijos nustatytos formos suvestinę pažymą, kurios rekomenduojama forma pateikiama ataskaitos 2 priede.

## IV. NUSTATYTŲ FIKSUOTŲJŲ DYDŽIŲ TAIKYMAS

Mokėjimo prašymuose projekto vykdytojas turės nurodyti atliktų patikrinimų skaičių (pagal fizinį rodiklį pasiektų vienetų skaičių) ir taikant VTPSI specialistų atliekamų atnaujinamų (modernizuojamų) pastatų patikrinimų FĮ apskaičiuotą bendrą išlaidų sumą.

Tyrimo ataskaitos III dalyje nustatytas VTPSI specialistų atlikto vieno patikrinimo FĮ dydis taikomas nuo tyrimo ataskaitos įsigaliojimo nauja redakcija datos (ši data nurodyta tyrimo ataskaitos pirmojo puslapio viršutiniame dešiniajame kampe), t. y. nuo tos dienos, kai jam pritaria Lietuvos Respublikos finansų ministerija. Šioje tyrimo ataskaitoje nustatytas FĮ dydis gali būti keičiamas tyrimo ataskaitą išdėstant nauja redakcija ir įsigalioja nuo naujos redakcijos įsigaliojimo dienos, t. y. nuo tos dienos, kai jam pritaria Lietuvos Respublikos finansų ministerija. Tyrimo ataskaita ir priedai skelbiami svetainėje <http://www.esinvesticijos.lt/lt/dokumentai/supaprastinto-islaidu-apmokejimo-tyrimai>. Perskaičiuoti fiksuotieji įkainiai bus taikomi naujoms sutartims bei jau įgyvendinamiems projektams.

Kasmetinis (ar dažnesnis) darbo užmokesčio FĮ perskaičiavimas ir tyrimo ataskaitos išdėstymas nauja redakcija sąlygotų gana ženklią administracinę naštą priemonę administruojančioms institucijoms, bei įvertinant tai, kad projektų vykdytojas, pagrįsdamas projekto biudžetą, iš anksto planuoja patikrinimų skaičių ir atitinkamai VTPSI darbuotojų atliekančių patikrinimus atnaujinamuose daugiabučiuose namuose darbo užmokesčiui skirtą sumą, tyrimo ataskaitoje nustatytas FĮ dydis taikant tyrimo ataskaitos II.2 dalyje nurodytą formulę bus perskaičiuojamas tik tuo atveju, jei kitais kalendoriniais metais iki spalio mėnesio VTPSI pateiktoje atnaujintoje informacijoje apie paskutiniųjų metų vidutinį darbo užmokestį, jis sumažėtų daugiau kaip 2 proc. arba padidėtų daugiau kaip 5 procentais (vertinama, kad 5 proc. neviršijanti paklaida laikytina statistiškai nereikšminga) lyginant su galiojančioje tyrimo ataskaitos redakcijoje darbo užmokesčio FĮ apskaičiuoti naudotu statistinio vidutinio mėnesio darbo užmokesčio dydžiu, taip pat pasikeitus Lietuvos Respublikos teisės aktuose nustatytiems VSD ar kasmetinių atostogų trukmę reglamentuojantiems teisės aktams.

VTPSI kiekvienų projekto įgyvendinimo metų rugsėjo mėn. turi pateikti atnaujintą informaciją apie vidutinį DU (ataskaitos turės būti teikiamos už šiuos laikotarpius: nuo 2017-09 iki 2018-08; nuo 2018-09 iki 2019-08; vėliau už atitinkamus vėlesnius laikotarpius priklausomai, ar bus toliau įgyvendinamas projektas (ar bus pratęsiamos veiklos ir pan.)).

Tyrimo duomenų atnaujinimą inicijuoja Lietuvos Respublikos aplinkos ministerijos Aplinkos projektų valdymo agentūra.

1. Bruto darbo užmokestis – atlyginimas pinigais, apimantis tiesiogiai darbdavio darbuotojui mokamą pagrindinį darbo užmokestį ir papildomą uždarbį, įskaitant darbuotojo mokamas valstybinio socialinio draudimo įmokas ir gyventojų pajamų mokestį *(šaltinis: Lietuvos statistikos departamento generalinio direktoriaus 2011 m. rugsėjo 11 d. įsakymu Nr. DĮ-185 patvirtinta Metinio darbo apmokėjimo statistinių rodiklių rengimo metodika)* [↑](#footnote-ref-2)